
Barnehagelærerutdanningen SKAL gi studentene kunnskap om vold og overgrep mot barn
Vi viser til nyhetsartikkel i NRK Troms og Finnmark – «Vil ha mer kunnskap om vold mot barn: – Står ikke overgriper i panna» publisert på NRK 14. september (https://www.nrk.no/tromsogfinnmark/vil-oppdage-vold-mot-barn_-barnehagestudenter-mener-det-bor-bli-mer-obligatorisk-i-utdanningen-1.17564709). 
Her pekes det på at studentene trenger mer obligatorisk undervisning om barn som utsettes for vold. Dette er fornuftig og nødvendig. Men videre står det i artikkelen at  temaet burde vært obligatorisk på barnehagelærerutdanningen.

Det er mulig dette beror på en misforståelse. Vi vil påpeke at det står klart og tydelig i forskrift til rammeplan for barnehagelærerutdanningen at denne kunnskapen skal være obligatorisk ved alle barnehagelærerutdanningene. Dette er tema som både UiT og andre barnehagelærerutdanninger skal og må vektlegge høyt.  

I henhold til rammeplanen for barnehagelærerutdanningen, § 2, er det nedfelt at studentene skal gis kunnskap om barn i vanskelige livssituasjoner, herunder kunnskap om vold og seksuelle overgrep mot barn og hvordan sette i gang nødvendige tiltak etter gjeldende lovverk. Det betyr også kunnskap om lovverket knyttet til slikt arbeid, slik at de kan arbeide tryggere med dette. Det vil si regler om opplysningsplikt, opplysningsrett, taushetsplikt og samarbeidsplikt/rett. 

Hvis ikke UiT har vektlagt dette i tilstrekkelig grad i obligatorisk utdanning, må det kanskje vurderes å foreta justeringer i utdanningen.

Det vil alltid være fornuftig med etterutdanning på området, og det gjøres i stor grad i dag. Vi har også brukt Stine Sofie-stiftelsen, som er en utmerket forskningsbasert stiftelse, til faglig påfyll rundt disse viktige tema-områdende. At også assistenter og fagarbeidere, som ikke har denne kunnskapen, deltar sammen med pedagogene, er også prisverdig. 

Men å påstå at tema ikke er obligatorisk i utdanningen må enten bero på en misforståelse eller at utdanningen ikke har valgt å følge rammeplanens § 2 i tilstrekkelig grad. Blir ikke dette et angrep på profesjonen slik det framstilles i artikkelen i NRK?
[bookmark: _GoBack]Barnehagene og barnehageeier jobber systematisk med å hjelpe barn som er utsatt for vold og overgrep. Vi har en klar forventning at dette blir vektlagt i barnehagelærerutdanningen ved UiT og at nyutdannede barnehagelærere har god kompetanse på området.

Vi mener UiT bør gå ut i NRK Troms og Finnmark å kommentere dette, og evt. opplyse om feilsitat og misforståelser.

